與友人論文因以詩投之
作者：張耒
朝代：宋

paragraphs: 我雖不知文，嘗聞於達者。
文以意爲車，意以文爲馬。
理强意乃勝，氣盛文如駕。
理惟當即止，妄說即虛假。
氣如决江河，勢盛乃傾瀉。
文莫如六經，此道亦不舍。
但於文最高，窺不見隙罅。
故令後世儒，其能及者寡。
文章古亦衆，其道則一也。
譬如張衆樂，要以歸之雅。
區區爲對偶，此格最污下。
求之古無有，欲學固未暇。
君爲時俊髦，我老安苟且。
聊獻師所傳，無以吾言野。